钦定古今图书集成/明伦汇编/官常典/第539卷 > 石亨
## 钦定古今图书集成/明伦汇编/官常典/第539卷 > 石亨

按《明外史》本传：“亨，渭南人。生有异状，方面丰躯，美髯
及膝。从子彪，魁梧似之，须亦过腹。尝贳酒入肆，相者
曰：‘今平世何二人有封侯相乎’？亨嗣世父职，为宽河
卫指挥佥事。善骑射，有胆力，好用大刀，每战辄摧破。
正统元年春，以获首功，累迁都指挥佥事。顷之，敌掠
黄牛坡，亨击败之，获马甚众。三年，敌三百馀骑饮马”
黄河。亨追击至官山下，多所斩获。进都指挥同知。寻
充左参将，协守大同。建言边饷难继，请分军三千垦
大同迤西旷土，可岁增粮万八千石，减军士月粮。诏
即议行。敌犯延安，追至金山，败之。再迁都督佥事。亨
以《国制》搜将才未广，请仿古置“军谋宏远、智识绝伦”
等科，令人得自进。报可。十四年与他将巡徼塞外，至
箭豁山，击败兀良哈，俘斩五十馀人，进都督同知。当
是时，边将智勇者推杨洪，其次则亨。亨虽位偏将，中
朝倚之如大帅，故亨亦尽力。其秋，也先大举寇大同，
宋瑛、朱冕等战殁，亨单骑奔还。降为事官，募兵自效。
未几，英宗蒙尘。郕王监国，召掌五军大营，进右都督。
无何，封武清伯。也先逼京师，命偕都督陶瑾等九将，
分统京军二十二万人，营九门外，皆受亨节制。以德
胜门敌冲，特以命亨。时尚书于谦主号令，新定战格，
诸将惕息。寇薄彰义门，都督高礼等却之。转至德胜
门外，谦、亨伏兵诱击，死者甚众。既而围孙镗西直门
外，以亨救引却。相持五日，敛众西遁。论功，亨为多，进
武清侯。景泰元年二月命佩“镇朔大将”印，巡哨大同，
遇敌败之。其秋予世袭诰券。帝将易储，加亨太子太
师。于谦立团营，命亨提督，充总兵官如故。八年，帝将
郊，出宿斋宫，疾不能行礼，召亨令代受命榻前，见帝
病甚，遂与张𫐄、曹吉祥等谋迎立上皇。上皇既复辟，
以亨首功，进爵忠国公。眷顾隆异，言无不从，势焰薰
灼，弟侄家人冒功锦衣者五十馀人，部曲亲故窜名
夺门籍得官者至四十馀人。两京大臣窜逐殆尽，引
用憸邪充其位，如太仆丞孙弘，郎中陈汝言、萧璁、张
用瀚、郝璜、龙文、朱铨，员外郎刘本道，并引为侍郎。非
私人则皆以重贿得之，故时有“朱三千、龙八百”之谚。
嗜进者竞走其门，武职自小校拔为都督者，不可胜
纪。既以私憾杀于谦、范广等，以给事中成章、御史甘
泽等九人尝攻其失，贬黜之，数兴大狱，构陷徐有贞、
耿九畴、岳正，而戍杨瑄、张鹏，谪周斌、盛颙等。又恶文
臣为巡抚，抑武臣不得肆，尽撤还之。由是天下大权
悉归于亨。亨无日不进见，干预政事，即不召，必假事
以进。出则张大其势，以市权黩货。帝久之亦不能堪。
尝与李贤言之。贤曰：“惟独断可已。”帝曰：“不从，彼即艴
然见于色。”贤曰：“陛下以理谕之，安敢不服。”帝然之。一
日语贤曰：“阁臣有事须燕见。彼武臣耳，何故频见？”遂
敕左顺门阍者非宣召毋纳总兵官亨自此燕见稀。
亨尝曰：“帝乞立碑于其祖墓。”工部希亨指，请敕有司
建立。翰林院撰文。帝以永乐以来无为功臣祖宗立
碑例，命亨自立贵部臣而宥之。初，帝命所司为亨营
第，既成，壮丽逾制。帝登城问谁所居。恭顺侯吴瑾谬对曰：“此必王府。”帝曰：“非也。”瑾曰：“非王府，谁敢僭逾若
此？”帝颔之。亨既权侔人主，而从子彪亦封定远侯，骄
横亦如亨。两家蓄材官猛士不下数万。中外将帅，半
出其门。都人侧目，疑其有不轨志。三年秋，彪谋镇大
同，令千户杨斌等奏保。帝觉其诈，收斌等拷问得实，
震怒，下彪诏狱。亨惧该罪，帝慰谕之。亨请尽削弟侄
官，放归田里，帝亦不许。及鞫彪，得其绣蟒龙衣及违
式寝床诸不法事，罪当死。遂籍彪家，命亨养病。亨尝
遣京卫指挥裴瑄出关市木，遣大同指挥卢昭追捕
亡者。至是事觉，法司交章请罪亨，帝犹置不问。法司
再鞫彪，言：“彪初为大同游击，以代王增禄攘为己功。
王至跪谢。自是数款彪，必出歌妓行酒。彪凌侮亲王，
罪亦当死。”因劾亨招权纳赇，肆行无忌。私与术士邹
叔彝等讲论天文，妄谈休咎，宜寘重典。命彪仍锢于
狱，亨闲住，绝其朝参。科道官复交劾其罪，帝不问。然
时议革夺门功，并治其党与。于是由亨得官者悉黜，
朝署为清。明年五月，锦衣指挥逯杲奏：“亨怨望愈甚，
与从孙后等日造妖言，且蓄养无赖，专伺朝廷动静，
不轨迹已著。”廷臣亦言不可轻宥。乃下亨诏狱，坐谋
叛律斩，没其家赀。逾月，亨竟瘐死，彪、后并伏诛。